***Az SZMSZ 2. számú melléklete***

# SZIGETVÁR VÁROS ÖNKORMÁNYZAT KÉPVISELŐ-TESTÜLETE BIZOTTSÁGAINAK MŰKÖDÉSI SZABÁLYZATA

**I. FEJEZET**

**A BIZOTTSÁGI ÜLÉS**

**A bizottsági ülésezés rendje**

**1.§**

(1) A bizottság szükség szerint, de évente legalább 6 (hat) ülést tart.

(2) A bizottság a nyári szabadságolások miatt augusztus hónapban ülésszünetet tart.

**A bizottság ülésének összehívása**

**2. §**

(1) A bizottsági ülést a bizottság elnöke vagy akadályoztatása esetén a bizottság képviselő tagja hívja össze az ülés helyének, időpontjának, tervezett napirendjének és a napirend előterjesztőjének megjelölését tartalmazó írásos meghívó útján úgy, hogy azt a bizottság tagjai és az érintettek az ülés előtt legalább 3 (három) nappal előbb megkapják.

(2) A meghívót a bizottság elnöke írja alá, amelyhez csatolni kell az előterjesztéseket.

(3) Az állandó meghívottak köre:

 a.) a bizottság tagjai,

 b.) a polgármester,

 c.) az alpolgármesterek,

 d.) a jegyző,

 e.) az aljegyző,

 f.) A Polgármesteri Hivatal tárgy szerint illetékes osztályvezetője.

Az állandó meghívottak körét a bizottság elnökének javaslatára a bizottság határozza meg.

(4) Tanácskozási joggal vesz részt:

 a.) Képviselő-testület tagjai,

 b.) a polgármester,

 c.) az alpolgármester,

 d.) a jegyző,

 e.) az aljegyző,

 f.) osztályvezető

 g.) akit erre a bizottság elnöke feljogosít.

(5) Sürgős, halasztást nem tűrő esetben az ülés telefonon is összehívható.

(6) Kötelező a bizottság összehívása:

1. a Képviselő-testület döntése értelmében;
2. a polgármester indítványára;
3. a Baranya Megyei Kormányhivatal vezetője indítványára;
4. a bizottsági tagok legalább egynegyedének indítványára;
5. a részönkormányzat kezdeményezésére.

(7) A bizottság elnöke köteles a bizottsági ülés időpontját a többi bizottsági elnökkel egyeztetni az alábbi szempontok figyelembevételével:

1. a bizottsági ülések kezdésének időpontja között legalább két óra különbségnek kell lennie;
2. ugyanazon a napon, ugyanabban az időben egyszerre két bizottsági ülés nem tartható;
3. a bizottsági üléseket - az SZMSZ alapján - lehetőség szerint keddi napokon 9.00, 11.00, 13.00 és 15.00 órai kezdéssel kell tartani úgy, hogy a Gazdasági Bizottság ülése 9.00, a Pénzügyi és Költségvetési Bizottság ülése 11.00, a Jogi és Ügyrendi Bizottság ülése 13.30 és a Népjóléti Bizottság ülése 15.30 órai kezdéssel kerüljön megtartásra.

(8) Szükség esetén a bizottságok megállapodhatnak együttes bizottsági ülés tartásában (pl. ha ugyanazt a napirendet több bizottság is tárgyalja.)

**A bizottság munkaterve**

**3.§**

(1) A bizottság a munkatervében határozza meg azokat az előterjesztéseket, amelyeket a bizottság elnöke nyújt be, illetve azokat, amelyek csak a bizottság előzetes állásfoglalásával nyújthatók be.

(2) A munkaterv elkészítéséért a bizottsági elnök felel.

(3) A bizottság által jóváhagyott munkatervet meg kell küldeni:

 a.) a bizottsági tagoknak,

 b.) a polgármesternek,

 c.) a jegyzőnek,

 d.) az aljegyzőnek,

 e.) a Polgármesteri Hivatal tárgy szerint illetékes osztályvezetőjének.

**A bizottsági ülés**

**4.§**

(1) A bizottsági ülés nyilvános.

(2) A zárt ülés tekintetében a Mötv. rendelkezéseit kell alkalmazni.

(3) A zárt ülésen jelen lehet:

 a.) a bizottság tagja,

 b.) a polgármester,

 c.) a települési képviselő,

 d.) a jegyző,

 e.) az aljegyző,

 f.) az előterjesztő,

 g.) meghívása esetén az érintett és a szakértő.

**4/A. §**

(1) A bizottsági ülésről jegyzőkönyvet kell készíteni. A bizottsági ülésről készült jegyzőkönyvre a Képviselő-testület jegyzőkönyvére vonatkozó rendelkezéseket kell alkalmazni a (2) és (3) bekezdésben rögzített eltérésekkel.

(2) A bizottsági jegyzőkönyvhöz mellékelni kell az ülés meghívóját, az előterjesztések egy-egy példányát és a jelenléti ívet.

(3) A jegyzőkönyvet a bizottság elnöke és a titkár írja alá.

**5. §**

(1) A bizottság ülése határozatképes, ha azon a bizottsági tagok több mint fele jelen van.

(2) Ha az (1) bekezdésben meghatározott számú bizottsági tag nincs jelen és nem is lehet arra számítani, hogy a hiányzó bizottsági tagok megérkeznek, akkor az ülés határozatképtelen. Ebben az esetben a bizottság elnöke dönt az ismételt ülés megtartásának időpontjáról.

(3) Az együttes ülésen a határozatképesség megállapítása bizottságonként külön-külön történik.

**Az ülés vezetése**

**6. §**

1. A bizottság ülését az elnök vezeti, akadályoztatása esetén a települési képviselő bizottsági tag, akit a bizottsági elnök előzetesen írásban erre felkért és kijelölt.
2. Az ülés vezetőjének jogköre megegyezik az SZMSZ 30. §-ában foglalt ülésvezetői jogosítványokkal.

**Az előterjesztések**

**7. §**

(1) A bizottságnak a Képviselő-testületi ülésre készített előterjesztéseit olyan időpontban kell tárgyalnia, hogy a határozatok és a rendeletek tervezetei a települési képviselőknek és az érintetteknek még a testületi ülés előtt postázhatók legyenek.

(2) A bizottsági előterjesztés elkészítéséhez a Polgármesteri Hivatal tárgy szerint illetékes osztályvezetője vagy ügyintézője segítséget nyújt.

(3) Az előterjesztések, javaslatok sokszorosításáról a Hivatal gondoskodik.

(4) A jegyző vizsgálja, hogy a bizottsági előterjesztés megfelel-e a tartalmi, formai, törvényességi követelményeknek és záradékkel látja el.

**Döntéshozatal**

**8. §**

(1) A bizottság az állásfoglalását, döntését nyílt szavazással hozza.

(2) A határozathozatalhoz a jelenlévő bizottsági tagok több mint felének egybehangzó szavazata szükséges.

(3) Együttes ülésen a döntéshozatal bizottságonként külön-külön történik.

**II. FEJEZET**

**A bizottság határozatai**

**9. §**

(1) A bizottság Képviselő-testület által átruházott hatáskörben hozott határozatait törvényességi szempontból a jegyző vagy az általa megbízott osztályvezető felülvizsgálja.

(2) Vita esetén a bizottság elnöke a határozat végrehajtása előtt köteles kikérni a Jogi és Ügyrendi Bizottság véleményét.

(3) A bizottság határozatait a döntésben érintetteknek és a végrehajtásért felelősöknek meg kell küldeni.

(4) A Képviselő-testület által átruházott hatáskörben hozott határozat részei:

 a.) határozat száma,

 b.) rendelkező része,

 c.) végrehajtásért felelős személy vagy szerv megnevezése,

 d.) határidő megjelölése,

(5) A határozatokat külön-külön a naptári év elejétől kezdődően, folyamatos sorszámmal és a meghozatalának időpontjának megjelölésével, valamint a határozatot hozó bizottság nevére utaló rövidítéssel kell ellátni.

(6) A bizottság által alkalmazott rövidítések:

 a.) Pénzügyi és Költségvetési Bizottság: PKB

 b.) Gazdasági Bizottság: GB

 c.) Jogi és Ügyrendi Bizottság; JÜB

 d) Népjóléti Bizottság: NB

(8) A bizottság által hozott határozatot a bizottsági ülésről készült jegyzőkönyv tartalmazza.

**III. FEJEZET**

**A bizottság ellenőrzési joga**

**10. §**

A bizottságoknak csak az SZMSZ-ben megjelölt feladatkör tekintetében van ellenőrzési jogköre, a Képviselő-testület hivatala munkájának egészére az ellenőrzés nem terjed ki. A bizottság az ellenőrzési jogkörében intézkedést nem tehet, közvetlen utasítást a hivatal részére nem adhat, nem irányíthatja azt, csak intézkedést kezdeményezhet. A bizottság nem vonhatja el a polgármestertől a hivatal irányításának jogát és nem korlátozhatja a jegyző hivatalvezetői jogosítványait.

**IV. FEJEZET**

**Hatásköri összeütközés**

**11. §**

(1) A bizottság működésével kapcsolatos vitás kérdésben ki kell kérni a Jogi és Ügyrendi Bizottság véleményét és egyben tájékoztatni szükséges a polgármestert és a jegyzőt.

(2) Két bizottság közötti hatásköri összeütközés esetén a Képviselő-testület foglal állást.

(3) A Képviselő-testület jogosult arra, hogy bármely bizottsági ügyet elbírálásra magához vonjon vagy módosítson.

A működési szabályzatban nem szabályozott kérdésekben az ***SZMSZ rendelkezései*** az irányadók.